Harold Pinter:

TEADÉLUTÁN(1964)
FORDÍTOTTA OSZTOVITS LEVENTE

SZEREPLŐK:

Robert DISSON, Diana férja
WENDY Dodd, Disson titkárnője
DIANA Torrance, Willy húga, Disson felesége
WILLY Torrance, Diana bátyja, Disson munkatársa 
DISLEY, Disson gyerekkori jóbarátja, szemészorvos
LOIS, Disley felesége
APA, Disson apja
ANYA, Disson anyja
TOM, John ikerpárja, Disson fia az első házasságból
JOHN, Tom ikerpárja, Disson fia az első házasságból
CEREMÓNIAMESTER az esküvői lagzin
KÉT IDŐSEBB HÖLGY, felszolgálók a teadélutánon

Lift közeledik az irodaház legfelső emelete felé. A liftben Wendy. Folyosó.
A lift megáll; szőnyegekkel borított széles folyosó; egy hivatal belsejében vagyunk. A berendezés modern. Csönd. A falakat japán-selyem tapéta borítja. A falak mentén, különböző távolságra egymástól, fülkék; a fülkékben kiállított tárgyak: egyéni tervezésű mosdókagylók, vécécsészék, bidék, rejtett reflektorokkal megvilágítva.
Wendy kilép a liftből, végigmegy a folyosón. Megáll egy ajtó előtt. Kopog. Az ajtó kinyílik

Disson irodája. Reggel.

Disson feláll hatalmas íróasztala mellől. Megkerüli az asztalt, Wendy elé megy. Kezet fognak
disson Isten hozta, Miss Dodd. Örülök, hogy eljött. Foglaljon helyet.
Disson visszamegy az íróasztalhoz, leül. Wendy az asztal sarkánál lévő széken foglal helyet
Eddig rendben volnánk. (Az íróasztalon heverő iratokra mutat) Nos... végignéztem az ajánlásait. Kitűnőek. Magának igazán rengeteg tapasztalata lehet.
wendy Igen, uram.
disson Persze, nem az én szakmámban. Mi egészségügyi cikkeket gyártunk... de gondolom, ezt úgyis tudja.
wendy Igen, hogyne, Mr. Disson.
disson Hallott már rólunk, ugye?
wendy Ó, hogyne. (Bal lábát átveti a jobbon)
disson Szóval... érdekelné ez a... munkaterület?
wendy De még mennyire, uram, nagyon érdekelne.
disson Ebben az országban mi gyártjuk a legmodernebb egészségügyi cikkeket. Azt hiszem, ezt szerénytelenség nélkül állíthatom.
wendy Erről meg vagyok győződve, uram.
disson No persze, persze. Több bidét gyártunk, mint bárki Angliában. (Nevet) Már-már missziót töltünk be. Konzolos szerkezet, rejtett tartály, pedál, tudja, hogy van ez.
wendy Pedál?
disson Lánc vagy gomb helyett. Pedál.
wendy Ó! Csodálatos.
disson Gyártmányaink napról napra népszerűbbek lesznek, és teljes joggal.
Wendy jobb lábát átveti a balon
Szóval... erre a... erre a posztra én bizalmas munkatársat keresek. Felfogta, hogy ez mit jelent? Személyi titkárnőre van szükségem, igen. Ami kétségtelen, sok-sok felelősséggel jár. Nos, hát... úgy érzi, képes lesz ezt magára vállalni?
wendy Mihelyt a munka valamennyi jellegzetességét megismertem, minden bizonnyal igen.
disson A munka minden jellegzetességét, igen. Nagyon jó.
Wendy a bal lábát átveti a jobbon
Maga egyik napról a másikra otthagyta az állását.
Szünet
Szabadna tudnom, miért?
wendy Öö... zavarba hoz, uram.
disson Igazán?
Szünet
De hát ezt nekem tudnom kell, nem gondolja? Ugyan már, nyugodtan elmondhatja. Mi volt az oka?
Wendy megigazítja a szoknyáját a térdén
wendy Hát, meglehetősen személyes oka volt, Mr. Disson.
disson Na persze, de hát ezt nekem tudnom kell, nem gondolja?
Szünet
wendy Egyszerűen azért, mert nem sikerült rávennem a főnökömet, hogy... megálljt parancsoljon a figyelmességének.
disson Micsoda? (Az asztalon heverő iratokat nézegeti) Egy ilyen jónevű cég? Hihetetlen.
wendy Sajnos, igaz, uram.
Szünet
disson Miféle figyelmességnek?
wendy Ó, nem szívesen...
disson Mifélének?
Szünet
wendy Állandóan fogdosott, Mr. Disson, állandóan.
disson Fogdosta?
wendy Igen.
disson Hol? (Gyorsan) Hát ez igazán nagyon kellemetlen lehetett.
wendy Igen, őszintén szólva, nagyon kellemetlen, ha állandóan fogdossák az embert.
disson Úgy érti, minden alkalmat megragadott?
wendy Igen, uram.
Rövid szünet
disson És maga sírt?
wendy Hát hogy is mondjam?
disson Megríkatta magát?
wendy Ó, csak egy kicsit, uram, néha-néha.
disson Ezt a szörnyeteget! (Rövid szünet) Őszintén együttérzek magával.
wendy Köszönöm, uram.
disson Az ember azt hinné... ez a taperolás... ez a bizalmaskodás... a titkárnőkkel... már rég a múlté, mítosz, igen, mítosz, valami, ami csak ponyvaregényekben fordul elő. Cc, cc.
Wendy jobb lábát átveti a balon
De akárhogy is van, a maga ajánlásai kitűnőek, és, ha szabad azt mondanom, maga nagyon tevékenynek, értelmesnek, érdeklődőnek látszik, kellemes a modora, két olyan tulajdonság, ami ezen a poszton feltétlenül szükséges. Szeretném, ha rögtön munkába állna.
wendy Ó, ez csodálatos! Hálásan köszönöm, Mr. Disson.
disson Semmi, semmi.
Felállnak. Disson a szoba másik végében lévő íróasztalhoz megy
Ez lesz az asztala.
wendy Ó!
disson Van néhány személyes jellegű dolgom, aminek szeretném, ha még ma utánanézne. Holnap ugyanis... holnap lesz az esküvőm.
wendy Gratulálok.
disson Köszönöm. Igen, ez a hetem kitűnően sikerül, minden tekintetben.
Íróasztalán megszólal a telefon. Odamegy, felveszi a kagylót
Szervusz, Disley. Mi van?... Micsoda? Uramisten, ezt nem mondhatod komolyan!

Disson háza. A nappali. Este
diana A bátyám, Willy.
disson Örülök, hogy megismerhettelek.
willy Én is. Gratulálok.
disson Köszönöm.
diana (poharat nyújt neki) Tessék, Robert.
disson Köszönöm. Egészségetekre.
diana Egészségetekre.
willy A holnapi napra.
disson Igen.
Isznak
Sajnos, egy kis baj van.
diana Micsoda?
disson Kikészült a tanúm!
diana Ó, istenem!
disson (Willynek) A legrégibb barátom. Disleynek hívják. Gyomrára ment az influenza. Holnapra nem épül fel.
willy Ezt a pechet!
disson Ő mondta volna a felköszöntőt... az én tiszteletemre. Ragyogó beszéd. Olvastam. Hát most nem mondja.
Szünet
willy Nincs valaki más helyette?
disson Persze hogy van. De olyan, mint ő... érted? Természetes volt, hogy őt választom.
diana Bosszantó.
Szünet
willy Hát ide figyelj, ha megfelel, én szívesen leszek a tanúd. 
diana Hogy lehetnél, Willy? Te az enyém vagy.
willy Ja persze.
disson Ó, a tanú az nem fontos; az ember mindig keríthet egy tanút... csak ott kell állnia, és kész; a beszéd, az a fontos, a vőlegény tiszteletére elmondott beszéd. Most ki mondja a beszédet?
Szünet
willy Ha megfelel, én szívesen elmondom.
disson De hogy köszönthetnéd fel a vőlegényt, ha te a menyasszonyt köszöntöd fel?
willy Miért, ez számít?
disson Na jó, figyeljetek ... szóval, nagyon köszönöm... de arról van szó, hogy... te nem ismersz. Szóval, mi csak most találkoztunk. Disley viszont jól ismer, nagyon jól. Erről van szó, érted? Köszöntője a mi régi, kitartó barátságunk köré épült. Szóval ismeri a jellememet...
willy Na persze, persze, persze. Nem is arról van szó. Figyelj ide, én csak annyit mondok, hajlandó vagyok valami tréfával elütni a dolgot, ha nincs más megoldás. Hajlandó vagyok megmenteni a fogadást. Na.
diana Willy igazán remek szónok, Robert.

Esküvői fogadás. Előkelő étterem különterme.
Disson, Diana, Willy szülei, Disson fiai. Willy beszél
willy Emlékszem, amikor húgommal együtt úszkáltunk a sunderleyi tóban. Milyen bájosan tempózott! Pedig még kislány volt. Emlékszem a hosszú nyári estékre Sunderleyben. Anyámmal átvágtunk a pázsiton, mentünk a terasz felé, és a nagy ablakon át hallottuk, hogy a húgom Brahmst zongorázik. Milyen bájosan mozogtak törékeny ujjai. Mikor beléptünk a zeneszobába, anyámmal csendben néztük Diana hosszú ujjait, ahogy fürgén fel-alá járnak a billentyűkön. Apám? Apám legszívesebben mindig kézimunkázó lányát figyelte volna. Egy ember, aki államügyekkel foglalkozott, nyughatatlan, cselekvő ember, s a nyüzsgő világban egyetlen vigasza az volt, ha órákon át nézhette, hogy szeretett leánya kezében milyen fürgén mozog a tű. Diana - a húgom - volt házunk őrzőangyala, ő volt a tavasz, a virágzás, az élet. A vőlegénynek csak egyet mondhatok: Vőlegény, szerencséd felmérhetetlen.
Taps. Diana megcsókolja. Disson melegen megszorítja a kezét
ceremóniamester Kegyelmes uraim, főtisztelendő uraim, hölgyeim és uraim, kérem, Mr. William Pierrepoint Torrance következik, aki a vőlegényt köszönti fel.
Willy megfordul. Taps
willy Nemrégen ismerem Robertet, sőt nagyon rövid ideje ismerem. De az alatt a rövid idő alatt egyenes, becsületes és szelíd embernek ismertem meg. Alulról küzdötte fel magát, s aztán cégét az ország egyik legbüszkébb, legvirágzóbb vállalkozásává építette ki. És tette mindezt - majdnem teljesen egyedül. Most feleségül vett egy olyan lányt, aki ugyanolyan feddhetetlen, mint ő - ha nem feddhetetlenebb. A húgomat vette feleségül, akiben ott él az a ritka és páratlan tulajdonság, amit belső szépségnek nevezünk — bájos külsejéről nem is szólva. Így bánni a tűvel más asszony nem tud, ilyen ízlése, tapintata, érzékenysége és fantáziája nincs még egy asszonynak a földön. Kitűnő úszó, aki kétszáz méteres mellúszásban minden bizonnyal maga mögé utasítaná férjeurát.
Nevetés, taps. Willy vár, míg csend lesz
Szüleinknek köszönheti őszinteségét, vonzó szellemét, sensibilité-jét. Szüléinknek, akik bár nem élnek, nem mentek el közülünk, hanem itt vannak velünk ezen a magasztos napon, és minden jót kívánnak, megcsókolják a menyasszonyt, és gratulálnak a vőlegénynek.
Taps. Diana megcsókolja. Disson melegen megrázza a kezét 

disson Csodálatos.
willy Diana, szeretnék valamit mondani.	
diana Tessék.
willy Derék emberhez mentél feleségül. Boldoggá fog tenni.
diana Tudom.
disson Remek beszédek. Remek. Ide hallgass. Te mivel foglalkozol mostanában?
willy Semmi különössel.
ceremóniamester Kegyelmes uraim...
disson (suttogva) Nem szegődnél hozzám, egy kis időre? Aztán elválik, tetszik-e, tudod-e csinálni. Legyél a helyettesem. Saját irodád lesz. Saját puvoárod.
ceremóniamester Kegyelmes uraim, főtisztelendő uraim, hölgyeim és uraim...
willy Pompás ötlet. Most rögtön igent mondok.
disson Helyes.
Diana megcsókolja Dissont
diana Drágám.
ceremóniamester A vőlegény kér szót.
Disson előrelép. Taps. Csend
disson Ez a legboldogabb napja életemnek.
Luxusszálloda szobája Olaszországban.
Fény. A kamera az ágy végét mutatja. A szereplők nem láthatók. Csak a hangjukat halljuk
disson Boldog vagy?
diana Igen.
disson Nagyon boldog?
diana Igen.
disson Voltál már boldogabb? Más férfival?
diana Soha.
disson Ugye boldoggá tudlak tenni? Boldogabbá, mint valaha is voltál... más férfival.
diana Igen. Boldoggá teszel.
Szünet
Igen.
Csend

Disson háza. Műhely.
Disson a munkaasztalnál. Dörzspapírral és reszelővei az utolsó simításokat végzi házi készítésű vitorlásmodelljén. Befejezi a munkát, letörli a jachtot, felteszi a polcra, és elégedetten nézi

Disson háza. Reggelizőasztal.
Disson és Diana az asztalnál
disson Csillog a szemed.
Szünet
Csillog.
diana Mnnnnnn.
disson Hónapok óta csillog.
diana (mosolyog) A szemem? Igazán?
disson Minden reggel.
Szünet
Örülök, hogy nem mentél hozzá ahhoz a... Jerryhez... vagy hogy
a csodába hívják...
diana Ó, hozzá...
disson És miért nem?
diana Gyenge volt.
Szünet
disson Én nem vagyok gyenge.
diana Nem.
disson Vagy talán igen?
Megfogja Diana kezét
diana Erős vagy.

Az ikrek lépnek be a szobába. „Jó reggelt” - motyogják az ikrek. Diana és Disson felelnek: „Jó reggelt!” Csend. Az ikrek leülnek. Diana teát tölt nekik. Megvajazzák a pirítósukat, vesznek a lekvárból, elkezdenek enni
Kértek tojást?
tom Köszönöm, nem.
diana És te, John?
Csend
disson John!
john Mi van?
disson Mi van! Ezt még egyszer ne halljam.
john Miért, mit mondjak?
diana Kérsz tojást?
Szünet
john Aha.
Szünet
Köszönöm, nem.
A fiúk vihognak és esznek. Csend.
John valamit odasúg Tomnak

disson Mit mondasz? Hadd halljam én is.
john Semmit.
disson Azt hiszed, süket vagyok?
tom Azt én nem mondtam.
disson Nem hozzád beszéltem. Johnhoz beszéltem.
john Hozzám? Elnézést, atyám.
disson Ne hülyéskedj. Azelőtt sohasem atyámoztál. Elég pimasz dolog így szólítani az apádat.
john Willy bácsi is atyámnak szólította az apját. Ő mondta.
disson Igen, de te engem ne szólíts atyámnak. Megértetted?

Willy irodája. Reggel.
Disson bevezeti Willyt

disson Hát ez az, Willy. Ez lesz az irodád. Hogy tetszik?
willy Kiváló.
disson Ez a két iroda teljesen el van választva a többitől. Azok az alattunk lévő emeleten vannak. Egyetlen érintkezési lehetőségünk a házi telefon, hacsak nem akarok valakivel személyesen beszélni, de ez ritkán fordul elő. Hasonlóképpen nem szeretem a bratyizást e között a két iroda között. Szigorúan csak előre megbeszélt időpontban fogunk találkozni, különben semmit sem tudunk dolgozni. Megfelel?
willy Tökéletesen.
disson Volt itt egy ember, de megszabadultam tőle.

Disson a két szoba közötti ajtón átvezeti Willyt a saját irodájába

Disson irodája.
Oldalt egy asztalon két személynek kávézáshoz megterítve. Disson az asztalhoz megy, tölt

disson Azt hiszem, meg kell magyaráznom neked, miféle ember is vagyok. Alapos. Szeretem, ha mennek a dolgok, és jól mennek. Nem szeretem a kapkodást. Nem szeretem az engedékenységet. Nem szeretem a bizonytalanságot. Nem szeretem a ködösítést. Szeretem a világosságot. A tiszta szándékot. A pontos munkavégzést. Tejjel?
willy Tejjel, légy szíves.
disson Ki nem állhatom az önteltséget és a beképzeltséget. Az embernek az a dolga, hogy hűvös fejjel, józanul, pontosan felmérje önnön képességeit, ugyanígy a másokét is. Ha ezt elvégezte, akkor kiegyensúlyozott, józan kapcsolatot teremthet munkatársaival. Véleményem szerint az élet cselekvő és tudatos részvétel kérdése. A munka is. Cukrot?
willy Kettőt, légy szíves.
disson Na már most, a függőség olyan szó, amivel nem szoktam dobálózni, de azért használom, és nem tekintem gyengeségnek. Megérteni ennek a kifejezésnek a jelentését annyi, mint megérteni, hogy az ember képességei korlátozottak, és másokkal élni nemcsak az értelem parancsa, de az egyetlen módja is annak, hogy a dolgok jól menjenek, és az ember méltóságra tegyen szert. Nincs sterilebb és szánalomra méltóbb annál az embernél, aki megelégszik azzal, hogy magában éljen. Mindig feladatomnak tekintettem, hogy a lehető legközvetlenebb kapcsolatom legyen a beosztottjaimmal és valamennyi üzletfelemmel. És példát mutatok rá, hogy nálam szabadon elmondhatja mindenki a véleményét, szégyenkezés, köntörfalazás nélkül. Lényegesnek érzem, hogy kifejlesszük magunkban a képességet, hogy világosan láthassuk problémáinkat, és így megoldhassuk őket. A húgod éppen ezért szeret. A dolgok perifériája nem érdekel, ott nem játszom. Én a dolgok középpontját keresem. Azt hiszem, az élet eredményesen élhető. Energiáimat sohasem vesztegetem valami félénk várakozásra. Azt sem kérem, hogy szeressenek. Csak azt várom el, amiért megdolgoztam. Ha az ember szilvapudingot készít, mit csinál vele utána? Nem rakja fel a polcra. Fog egy kést és megeszi. Mindennek megvan a maga funkciója. Más szóval, ha együtt akarunk dolgozni, méltányolnunk kell, hogy a kulcsszó: a kölcsönös függés, azaz neked az a dolgod, hogy megérts engem, az enyém, hogy megértselek téged. Megegyeztünk?
willy Tökéletesen.
disson Na már most, először is titkárnőre van szükséged. Rögtön szerzünk egyet.
willy Javasolhatnék valakit? Úgy tudom, nagyon szorgalmas, és mondhatom, nagyon idevaló.
disson Kicsoda?
willy A húgom.

Szünet
disson A húgod? Mármint az én feleségem?
willy Azt mondta, szívesen vállalná.
disson Nekem nem szólt.
willy Félénk.
disson De hát neki nem kell dolgoznia. Miért akar mindenáron dolgozni?
willy Hogy közelebb legyen hozzád.

Willy irodája.
Willy és Diana az íróasztaluknál ülnek, mindketten dossziékat tanulmányoznak elmélyülten.
Csend
Disson irodája.
Disson és Wendy az íróasztaluknál ülnek. Wendy villanyírógépen ír, Disson az ablakon bámul kifelé. Elfordul az ablaktól, s a Willy irodájába nyíló ajtót nézi. Wendy íróasztalán megszólal a házi telefon. Megnyomja a gombot.
wendy Mr. Disson úgy rendelkezett, hogy fél négyig ne zavarják.
Disson újra Willy ajtaját nézi.
Csend

Disson háza. A nappali. Késő délután.
Diana és az ikrek ülnek a szobában, olvasnak

diana Hiányzik a mamátok?
john Nem nagyon ismertük. Nagyon kicsik voltunk, amikor meghalt.
diana Apátok igazán nagyon rendesen gondotokat viselte, nagyon jól nevelt benneteket.
john Köszönjük szépen. Ő biztos örömmel hallaná.
diana Már mondtam neki.
john Ő mit felelt?
diana Örült, hogy ez a véleményem. Rengeteget jelentetek neki.
john Megfigyeltem, hogy a gyerekek rengeteget jelentenek a szüleiknek. De szeretném tudni, mi az a „rengeteg”.
tom Szeretném tudni, mit jelent az, hogy ,,jelent”?
diana Nem vagytok büszkék, mire vitte az apátok?
john De azok vagyunk. Igen, azok vagyunk.

Szünet
diana És hogy apátok újra megnősült... ez a változás nagyon befolyásolta az életeteket?
john Milyen változás?
diana Hogy itt vagyok veletek.
john Aha. Hát egy kicsit alkalmazkodnunk kellett, az biztos. Szerinted nem, Tom?
diana Ez tagadhatatlan. De mondjátok már, könnyen ment az alkalmazkodás, vagy nehezen?
john Ez attól függ, mennyire tud alkalmazkodni az ember. Mi nagyszerűen tudunk alkalmazkodni, ugye, Tom?
Az előszobaajtó becsapódik. Diana és az ikrek a könyveikbe mélyednek. Disson lép be. Mindannyian felnéznek, mosolyognak
disson Szervusztok.
Mindannyian kedvesen mosolyognak rá.
Disson gyorsan egyikről a másikra pillant

Disson irodája. Reggel.
Az ablakon besüt a nap. Disson az íróasztalánál ül. Wendy az irat- szekrénynél áll. Disson figyeli. Wendy megfordul
wendy Gyönyörű napunk van, Mr. Disson.
disson Húzza be a függönyöket.
Wendy behúzza a függönyöket
Diktálni fogok.
wendy Igen, uram.
disson Üljön le.
Wendy leül a székbe Disson íróasztala sarkánál, kezében jegyzettömb
Warwick és fia. Megkaptuk folyó hó 21-én kelt levelüket. Semmi akadálya, hogy rendelésüknek eleget tegyünk. Mi baj ?
wendy Tessék?
disson Maga fészkelődik.
wendy Elnézést, uram.
disson A szék miatt?
wendy Mnn... lehet.
disson Gondolom kemény. Kicsit kemény magának.

Szünet

Így van?
wendy Kicsit kemény.
disson Üljön az íróasztalra.
wendy Az íróasztalra?
disson Igen, a bőrre.
Rövid szünet
Az puhább lesz... magának.
wendy Nagyszerű.

Szünet. Wendy leveszi az egyik lábát a másikról és feláll. Nézi az íróasztalt

Szerintem egy kicsit magas... nem tudok felülni rá.
disson Egyáltalán nem magas.
wendy (nézi az íróasztalt) Hmmm-mmmm...
disson Na rajta, üljön fel. Ne mondja, hogy magas.
Wendy háttal nekitámaszkodik az íróasztalnak, és lassan megpróbálja feltornászni magát. Abbahagyja
wendy Szerintem előbb fel kell állnom erre a székre, hogy feltornásszam magam.
disson A szék nélkül is fel tudja magát tornászni.
wendy (kételkedve) Hát...
disson Ide figyeljen, vagy felül, vagy marad a helyén. Döntse el, mit akar. Ezt vagy azt. Végezni akarok ezzel a birminghami levéllel.
wendy Azon tűnődtem, megengedné-e, hogy ezzel a tűsarkú cipőmmel rálépjek a székére... hogy végre sikerüljön feljutnom.
Szünet
disson Nem bánom.
wendy De félek, hogy a sarkam megkarcolná a fát. Elég élesek ezek a cipősarkak.
disson Élesek?
Szünet
Mindegy, próbálja meg. Azt a fát nem fogja megkarcolni.
Wendy felteszi a lábát a székre, és végre feltornássza magát az íróasztalra. Disson figyel. Wendy elhelyezkedik az íróasztalon, fogja a tollát és a jegyzettömbjét. A tömbről olvassa
wendy Semmi akadálya, hogy rendelésüknek eleget tegyünk.	

Disson háza. A játékszoba. Nappal.
Disson és Willy pingpongoznak. Az ikrek nézik. Hosszú labdamenet. Disson fonákkal pontot nyer

john Remek ütés volt, papa.
tom Tizenhárom: tizennyolc.
willy Remek a fonákod, Robert.
john Játssz a tenyeresére.

Willy adogat. Labdamenet. Willy Disson tenyeresére játszik. Disson átmegy a jobb oldalra, és aztán egy fonákkal pontot szerez. Az ikrek tapsolnak
tom Tizenhárom: tizenkilenc.
willy Fonák tenyeres-oldalról?
Willy adogat. Disson szemszögéből két pattanó labdát látunk, elrepülnek kétfelöl a füle mellett
ikrek Pont!
tom Tizennégy: tizenkilenc!
Disson leteszi az ütőjét, és lassan odamegy Willyhez
disson Kettővel adogattál.
willy Kettővel?
disson Két labdát ütöttél át nekem.
willy Dehogy. Csak egyet.
disson Kettőt.
Szünet
john Egyet, papa.
disson Micsoda?
tom Egyet.

Willy átmegy Disson oldalára és lehajol
willy Nézd! (Felemel egy labdát) Egy labda. Kapd el!
Dobja a labdát. Disson utánakap, de eltéveszti. A labda az asztal alatt pattog. Disson lekuporodik, bebújik érte az asztal alá. Megfogja, visszajön. Willy és az ikrek nézik

Disley rendelője.
Elsötétített szoba.
Zseblámpa világít Disson szemébe. Előbb a balba, aztán a jobba. A zseblámpa kialszik. Kivilágosodik a szoba
disley Semmi baja a szemednek, öregfiú.
disson Semmi?
disley Kitűnő állapotban van. Igazán.
disson Hát ez furcsa.
disley Még azt is meg merném kockáztatni, hogy a látásod tökéletes.
disson Hm.
disley Nézzük az alsó sort.
Disley lekapcsolja a villanyt, s a betűtábla utolsó sorát világítja meg Olvasd.
disson EXJLNVCGTY.
disley Tökéletes.
A táblán a fény kialszik. Kivilágosodik a szoba
disson Igen, tudom... tudom, hogy...
disley Miért aggódol?
disson Nem arról van sző, hogy...
disley A színek? Összekevered a színeket? Nézz rám. Nekem milyen a színem?
disson Nincs színed.
disley (nevet, aztán abbahagyja) Nagyon furcsa. Milyen megkülönböztető jeleket látsz rajtam?
disson Kettőt.
disley Mik azok?
disson A hajadban van egy ősz csík, egészen halvány.
disley Helyes. És mi a másik?
disson A bal arcodon van egy barna folt.
disley Barna folt? Te azt látod? (Belenéz a tükörbe) Nem tudtam, hogy ennyire látszik.
disson Persze hogy látszik. Egy nagy folt az arcodon.
disley Na... azért ne túlozz, öregfiú. Nem is tudtam, hogy ennyire
látszik. Még senki sem vette észre.
disson A feleséged sem?
disley Ő igen. Na, mondtam én, hogy sasszemed van. Milyen színűek ezek a lámpaernyők?
disson Sötétkékek. Mindegyiknek aranyszéle van. A szőnyeg indiai.
disley Az nem szín.
disson Fehér. Ott az iratszekrény fölött meg valami fekete égésfoltot látok.
disley Égésfoltot? Hol? Arra az árnyékra gondolsz?
disson Az nem árnyék. Égésfolt.
disley (szemügyre veszi) Tényleg. Hogy az ördögbe keletkezhetett?
disson Ide figyelj... Azt én nem mondtam, hogy nem látok. Félreértettél. A látásom... többnyire kitűnő. Mindig az volt. De... megbízhatatlan lett. Szeszélyes lett. Néha, egészen hirtelen, persze ritkán, de olykor... valami... történik a szememmel.
Szünet
disley Nincs bizonyíték, hogy baja lenne a szemednek.
disson Nem értesz.
Kopognak. Lois jelenik meg
lois Indulok. Előtte még el akartam búcsúzni.
disson Szervusz, Lois. (Megcsókolja)
lois Évek óta nem jártál nálunk. Csak nem szemüvegre van szükséged?
disley A szeme tökéletes.
lois Látszik is.
disson Milyen csinos a ruhád.
lois Tetszik? Igazán?
disson De még mennyire.
lois Mutatok neked valamit, ha itt vannak még a madarak. (Felhúzza a redőnyt) Igen, ott vannak. Mind ott vannak a madárfürdőnél.
Valamennyien kibámulnak a kertbe
Nézd csak őket. Milyen boldogok. Szeretik az én fürdőmet. Igazán szeretik. Szeretik. A madaraim... olyan boldoggá tesznek. És valahogy ösztönösen megérzik, hogy imádom őket. Igazán.

Disson háza. A hálószoba. Este.
Disson egyedül. A tükör előtt áll.
A nyakkendőjét köti. Megköti. Az elülső mellközépig ér.
Kibontja, újra köti. Most még rövidebb.
Kibontja, tartja a nyakkendőt, nézi.
Aztán újra megköti. Most mindkét fele egyforma hosszú.
Nagyot lélegzik, megnyugszik, kimegy a szobából

Disson háza. Az ebédlő. Este.
Diana, Willy, Disson vacsoráznak
diana Azt mondhatnám, főnyeremény.
willy Szerintem felbecsülhetetlen érték a cégnél. Szerinted nem, Robert? 
disson De igen.
diana Hogy valaki, aki... lényegében nem tartozik közénk... szóval úgy értem, kívülálló... ennyire odaadóan és kedvvel dolgozzon... ahogy ő... igazán figyelemre méltó. Szerencsénk van vele. Jól tettük, hogy felfogadtuk.
disson Én fogadtam fel.
willy És engem is te fogadtál fel, öregfiú.
diana (nevet) És engem is.
Szünet
Tökéletesen megbízható, és olyan meggyőző a hangja a telefonban. Hallottam... amikor az ajtó nyitva volt... egyszer-kétszer.
willy Ó, ragyogó nő, tipp-topp.
disson Azért nem olyan baromian csodálatos.
Szünet. Nézik
Semmi baj vele, semmi. De azért nem olyan baromian csodálatos.
diana Hát talán nem olyan művelt, mint én. Szerinted jó titkárnő vagyok, Willy?
willy Elsőrangú.
Szünet. Esznek-isznak
disson Szerintem nem jó ötlet, hogy dolgozol.
diana Miért nem? Imádom.
disson Sosem látlak. Ha itthon lennél, délután néha meglóghatnék... hogy lássalak. De így sohasem látlak. Napközben.
diana Ügy érted, hogy közel vagyok hozzád, és mégis nagyon távol?
Szünet
disson Igen.
diana Szívesebben vennéd, ha a te titkárnőd lennék?
disson Nem, nem, dehogyis. Az nem menne.

Szünet
	
willy De hát mindig együtt ebédelünk. Este meg találkozunk.
Disson ránéz
diana De én szeretek dolgozni. Azt meg ugye nem akarod, hogy valahol valaki másnál dolgozzak?
disson Erről szó sem lehet. Tudod, mit mondott Wendy?
diana Mit?
disson Azt mondta, hogy az előző főnöke mindig fogdosta.
willy Nofene!
disson Igen. Mindig fogdosta.
diana A testét?
disson Mi mást?
Szünet
diana Ha szerinted ez az általános gyakorlat, akkor ugye biztonságosabb, ha az ember a családban marad? Viszont az is lehet, hogy engem senki se akarna fogdosni úgy, ahogy őt.
Szünet
De hát, Robert, érts meg, én nemcsak a feleséged akarok lenni, hanem az alkalmazottad is. Ez nem okozhat neked kellemetlen érzést, ugye nem okozhat, Willy?
willy Egyáltalán nem.
diana Mert ha az alkalmazottad vagyok, akkor a te érdekeidet, a mi érdekeinket szolgálhatom. Ezt akarom. És Willy is ezt akarja, ugye, ezt akarod, Willy?

Disson irodája. Reggel.
Disson egyedül. A szoba közepén áll. Az ajtót figyeli, odamegy Wendy íróasztalához. Nézi a székét. Megérinti. Lassan beleül. Mozdulatlanul ül. Nyílik az ajtó. Wendy lép be. Disson feláll

disson Késett.
wendy Az én székemben ült, Mr. Disson.
disson Azt mondtam, késett.
wendy Nem is igaz.

Wendy az íróasztalhoz megy. Disson utat enged neki. Végigmegy a szobán

wendy Meg vagyok sértve.
disson Miért?
wendy Az új ruhámat vettem fel.

Disson megfordul, nézi a lányt

disson Mikor vette fel?
wendy Ma reggel.

Szünet

disson Hol?
wendy A lakásomon.
disson Melyik szobában?
wendy Igazság szerint az előszobában. Van egy hosszú tükör az előszobában.

Disson áll, nézi

Tetszik?
disson Igen. Nagyon jól áll.

Disson háza. A műhely

disson Tartsd erősen. Nem tartod erősen.

Tom egy hosszú fadarabot szorít az asztalra. Disson a végét próbálja letörni
Szorítsd. Markold meg.
john Satu jobb lenne.
disson Satu? Azt akarom, hogy ti, fiúk, megtanuljátok, hogyan kell a fizikai energiákat összpontosítani, hogy valami hasznosat tudjon csinálni az ember. 
john Mi lesz ebből, papa?
disson Majd meglátod. (Letöri a fadarab végét. Aztán felegyenesedik) Add ide a fűrészt.
john Én?
disson A fűrészt! Add ide! (Tomhoz) Mit csinálsz?
tom Tartom ezt a fadarabot.
disson Jó, hagyd békén. Ezzel végeztünk. Most nézd meg a hegyét.
john Ha grafitot tennél beléje, ceruzát tudnál csinálni.
disson Az iskolában szellemesnek tartanak, mi?
john Már aki.
disson Na hiszen. Fogd a fűrészt.
tom Én?
disson Hallottad, mit mondtam!... Innen fűrészeld le. (Az ujjával vonalat húz a fán)
tom De nem tudok fűrészelni.
john Mi lesz a leckénkkel, papa? A középkorról kell dolgozatot írnunk.
disson A középkor le van…
john A középkor le van?
tom Nem mutatnád meg, hogyan kell, papa? Mi megfigyelnénk. 
disson Add már ide! (Elveszi a fűrészt, és egy jelre mutat a fán) Na most... innen.
tom (odamutat) Azt mondtad, innen.
disson Nem, nem, innen.
john (a másik végére mutat) Megesküdtem volna, hogy azt mondtad, onnan.
Szünet
disson Eredj a szobádba.

Szünet

Ki innen!
John kimegy. Disson Tomot nézi
Akarsz valamit tanulni?
tom Igen.
disson Mit mondtam, hol fűrészeljük le?
Bámulja a fát. Tom mozdulatlanul tartja
Tartsd erősen. Tartsd. Nehogy elmozduljon.
Disson fűrészel. A fűrész nagyon közel jár Tom ujjaihoz. Tom rémülten figyeli. Disson befejezi a fűrészelést

tom Majdnem elvágtad az ujjamat.
disson Dehogy... dehogy... (Hirtelen Tomra mered) Nem tartottad rendesen azt a fát! Mozgott!

Disson irodája.
A függönyök behúzva
disson Jöjjön ide. Kösse be a kendőjével a szememet. Fáj a szemem.
Wendy selyemsállal beköti a szemét
Hívja fel Newcastle-ban Mr. Martint. Várjuk a szállítmányt, jegyzék száma: 643729. Mi az oka a késésnek?
wendy (felveszi a kagylót, tárcsáz, vár) Newcastle 77254-et kérem. Köszönöm.
Vár. Disson a lány testét fogdossa 
Igen. Tartom.
Disson fogdossa. A lány mozgolódik
Halló. Mr. Martint kérem. Mr. Disson irodája.
Kamera Dissonon. Előrehajol. Kinyújtja a karját
Mr. Martin? Itt Mr. Disson irodája. Mr. Disson... Ó, szóval tudja, miről van szó. (Nevet) ... Igen...
Kamera Dissonon. Elörehajol, kinyújtja a karját
Már elküldték? Nagyszerű. Mr. Disson örülni fog.
A lány mozgolódik, ahogy Disson fogdossa
Persze. Persze hogy át fogom adni.
Leteszi a telefont. Disson elhúzza a kezét
Mr. Martin az elnézését kéri. A szállítmány úton van.
Megszólal a házi telefon. Wendy lenyomja a gombot. Willy hangja
Igen?
willy Maga az, Wendy? Mr. Disson ott van?
wendy Beszélni akar vele, Mr. Torrance?
willy Nem. Csak szeretném megkérdezni tőle, hogy öt percre igénybe vehetném-e a maga szolgálatait.
wendy Mr. Torrance szeretné megkérdezni, hogy öt percre igénybe veheti-e az én szolgálataimat.
disson Mi történt az ő titkárnőjével?
wendy Mr. Disson szeretné tudni, mi történt a maga titkárnőjével.
willy Nem érezte jól magát. Hazament. Mindössze öt percről van szó.
Disson egy mozdulatot tesz az ajtó felé

wendy Máris ott vagyok, Mr. Torrance.
willy Kérem, köszönje meg a nevemben Mr. Dissonnak.

A házi telefon elhallgat
wendy Mr. Torrance azt mondta, köszönjem meg önnek.
disson Hallottam.
Wendy a belső ajtón átmegy Willy irodájába. Becsukja.
Csend.
Disson mozdulatlanul ül, szemén a selyemsál. Az ajtó felé néz. Kuncogást, pisszegést, gurgulázó nevetést, visítást hall. Az ajtóhoz megy, a kilincsnél leguggol, felemeli a sálat, megpróbál belesni a kulcslyukon. A kulcslyukon nem lát semmit. Visszahúzza a szemére a sálat, fülét az ajtóra tapasztja. A kilincs belenyomódik a koponyájába. A zajok folytatódnak. Hirtelen csönd. Az ajtó közben kinyílt
Két női láb áll a guggoló Disson mellett. Disson megdermed, lassan kinyújtja a kezét, megfogja az egyik lábat. Letépi a sálat a szeméről. A nyakában lóg. Felnéz. Diana néz vissza rá. Mögötte, a másik szobában, Wendy ül. Willy diktálását jegyzi. Willy áll
diana Hát ez meg micsoda játék?
Disson nem mozdul
Kelj fel. Mit csinálsz? Mit csinálsz azzal a sállal? Kelj fel a földről.
Mit csinálsz?
disson Keresek valamit.
diana Mit?
Willy odamegy az ajtóhoz, mosolyog, becsukja 

Mit kerestél? Kelj fel.
disson (feláll) Ne beszélj így velem. Hogy mersz így beszélni velem? Szétverem a pofádat!
Diana az arca elé kapja a kezét
Mit csináltál odaát? Azt hittem, hazamentél. Mit csináltál odaát?
diana Visszajöttem.
disson Szóval ott voltál velük? Ott bent, kettejükkel?
diana Igen. Na és?
Szünet
disson (nyugodtan) A ceruzámat kerestem, legurult az íróasztalról. Itt van. Megtaláltam, mielőtt bejöttél, és betettem a zsebembe. Fáj a szemem. Kölcsönkértem Wendy sálját, hogy pihentessem a szemem. Miért vagy olyan izgatott?

Disson irodája. Nappal.
Disson az íróasztalnál ír. Wendy az iratszekrényhez megy, egy dossziét nézeget. Csend
disson Milyen a lakása, Wendy?
wendy Kicsi, Mr. Disson. De kellemes.
disson Szóval nem túl nagy magának? Nem érzi egyedül magát?
wendy Nem, kicsi. De egész csinos.
disson A fürdőszoba berendezése megfelel?
wendy Megfelel, Mr. Disson. Persze nem a mi színvonalunk.
Szünet
disson Egyedül él?
wendy Nem, egy barátnőmmel. De nagyon sokat van távol. Légikisasszony. Azt akarja, hogy én is az legyek.
disson Hallgasson rám, Wendy... nehogy olyasmiről álmodozzon, hogy légikisasszony lesz. Soha. Messziről nagyon csillogónak látszik, de higgyen nekem, pocsék élet az... pocsék élet... Figyeli, ahogy Wendy a dossziéval az íróasztalához megy, aztán vissza a szekrényhez
Gyerekkorában magányos volt?
wendy Nem.
disson Én sem. Rengeteg barátom volt. Igazi barátom. Most a legtöbben külföldön élnek, persze - banánültetvényesek, olaj mágnások, Jamaicában, a Perzsa-öbölnél... de ha holnap találkoznék velük, tudja... csak úgy... nem éreznénk semmi idegenséget, semmi zavart. Ott folytatnánk, ahol abbahagytuk. Ez magától értetődik.
Wendy lehajol a szekrénynél. Disson Wendy fenekét nézi
Ez őszinte érzelem kérdése... az el nem múló érzelemé...
Wendy teste hirtelen hatalmas közeliben jelenik meg. Feneke betölti a képkivágást.
Disson két keze kétségbeesetten felemelkedik, hogy visszatartsa. Könyökével lever egy kerek asztali öngyújtót.
Rendes kép.
Wendy megfordul, kiegyenesedik
wendy Mi történt?
disson Az öngyújtóm.
wendy (odamegy Disson íróasztalához) Hol van?
Letérdel, benéz az íróasztal alá. Az öngyújtó ott van Disson lábánál. Utánanyúl. Disson végigrúgja az öngyújtói a szobán
(Nevetve) Ó, Mr. Disson, miért csinálta ezt?
Feláll. Disson is feláll. A lány elindul az öngyújtóért. Disson megelőzi, megáll, az öngyújtó a lábánál. A lányra néz. Wendy megáll

Mi az?

Disson testcselt mutat be
disson Rajta.
wendy Micsoda?
disson Szereljen le. Vegye el tőlem a labdát.
wendy Mivel szereljem le?
disson A lábával.
Wendy elszántan megindul. Disson kicselezi, megfordul, az öngyújtót végigrúgja a szőnyegen Wendy felé. A lány a lábával elfogja. Megfordul, lábánál ott az öngyújtó
wendy Ó!
Áll, szétvetett lábbal, az öngyújtó a két lába közt, nézi Dissont. Dobbant
wendy Akkor rajta!
Disson elindul féléje. A lány becsapja, kikerüli. Disson a karjánál fogva visszarántja
Szabálytalan!
Disson elereszti a karját
disson Bocsánat.
A lány áll, lába közt az öngyújtó
wendy Gyerünk, gyerünk. Szereljen le, szereljen le. Gyerünk, szereljen le. Szerezze meg a labdát! Küzdjön a labdáért!
Disson elindul, megáll, leroskad a padlóra. Wendy odamegy hozzá
Mi történt?
disson Semmi. Semmi baj. Semmi.
wendy Felsegítem.
disson Nem. Hagyja csak. Maga aranyat ér itt ebben az irodában. Kitűnően dolgozik. Remekül. Ha bármi panasza van, csak mondja el nekem. Rögtön intézkedni fogok. Maga elsőrangú titkárnő. Ez az, ami mindig hiányzott nekem. Magának mindene megvan, amit akar? Megfelelőek a munkakörülményei? 
wendy Tökéletesen.
disson Akkor jó. Jó... jó.

Disson háza. A hálószoba. Este.
Disson és Diana az ágyban olvasnak. Diana a férjére néz

diana Egy kicsit letört vagy... mostanában.
disson Én? Egyáltalán nem. Napóleon életét olvasom, ennyi az egész.
diana Nem, nem így gondoltam. Általában. Van valami...? 
disson Egyáltalán nem vagyok letört. Igazán.

Szünet

diana Jövő szerdán lesz az első házassági évfordulónk. Tudod?
disson Persze hogy tudom. Azt hiszed, elfelejtettem? Este elmegyünk vacsorázni. Csak mi ketten. Egyedül.
diana Ó, remek lesz.
disson És előtte egy kis teadélutánt adok az irodában. Apám és anyám is feljönnek.
diana Ó, remek lesz.

Szünet
disson Jól érezted magad ebben az első évben?
diana Csodálatos volt. Nagyon izgalmas év volt.
disson Nagyszerűen bántál a fiúkkal.
diana Szeretnek.
disson Igen. Szeretnek.

Szünet

Nagy nyereség, hogy ott dolgozol a cégnél.
diana Ó, örülök. Nagyon örülök.
Szünet
Isteni lesz az a spanyolországi út.
Szünet
disson A pénzed elég, ugye? Már úgy értem, hogy mindenre van pénzed, amit megkívánsz?
diana Ó, igen. Köszönöm.
Szünet
disson Tudod-e, hogy nagyon büszke vagyok rád?
diana Én vagyok rád büszke.
Csönd

Disson irodája
disson írt Corleynek?
wendy Igen, Mr Disson.
disson És Turnbullnek?
wendy Igen, Mr. Disson.
disson És Erverleynek?
wendy Igen, Mr. Disson.
disson Kérem az Erverley-levél másolatát.
wendy Tessék, Mr. Disson.
disson Látom, jól írta a nevét.
wendy Jól?
disson Az emberek nagyon könnyen hajlamosak kihagyni az első r-t és Everleynek írni. Maga ezt nem tette.
wendy Nem. (Elfordul)
disson Egy pillanat. Hogy írja ezt, hogy Turnbull? Nem kell megmutatnia. Betűzze.
wendy TURNBULL.
disson Hibátlan.
Szünet
Hibátlan. Na és lássuk...
A képernyő elsötétül

Hol van?

Szünet
Nem látom magát.
wendy Itt vagyok, Mr. Disson.
disson Hol?
wendy De hiszen engem néz, Mr. Disson.
disson Azt mondja, nyitva a szemem?
Szünet
wendy Itt vagyok, ahol voltam. Meg sem mozdultam.
disson Nyitva a szemem?
wendy Mr. Disson, igazán...
disson Ez maga? Magát fogom?
wendy Igen.
disson Micsoda? Szóval amit fogok, az mind maga?
wendy Megint játszik, Mr. Disson. Megint rosszalkodik. 
Kivilágosodik a lép. Disson nézi a lányt

Maga ravasz vén róka.

Disley rendelője.
Zseblámpa világit Disson szemébe, először a jobba, aztán a balba. A zseblámpa kialszik. Kivilágosodik a szoba
disson Hát akkor?
disley Én csak szemorvos vagyok, öreg bajtárs. Miért jössz hozzám? Miért nem mész valaki máshoz?
disson Mert a szememnek van baja.
disley Hallgass rám. Mért nem mész el valaki máshoz? (Kezdi elrakni a műszereket) Valami nyugtalanít?
disson Dehogy. Mindenem megvan.
disley Hamarosan szabadságra mész?
disson Spanyolországba.
disley Szerencsés fickó.
Szünet
disson Figyelj rám. Hallgass meg. Te vagy a legrégibb barátom. Te lettél volna a tanúm az esküvőn.
disley Igen.
disson Gyönyörű felköszöntőt írtál a tiszteletemre.
disley Igen.
disson De megbetegedtél. Le kellett mondanod.
disley Igen.
Szünet
disson Segíts rajtam.
disley Ki mondta a felköszöntőt? Ugye a sógorod?
disson Nem akarom, hogy azt hidd, nem vagyok boldog. Az vagyok.
disley Milyen beszédet mondott?

Disson háza. A nappali. Este

disson Mesélj Sunderleyről.
willy Sunderleyről?
disson Arról a helyről, ahol ti ketten születtetek. Ahol azt játszottátok, hogy testvérek vagytok.
willy Nem kellett játszanunk. Testvérek voltunk.
diana Ne igyál többet.
disson Ne igyam? Te ezt ivásnak nevezed? Ezt? Valamikor tizenegy vagy kilenc korsóval is megittam egy este. Tizenegy vagy kilenc korsóval! Egy héten minden áldott este. Én és a fiúk! A fiúk! És én. Az atyaúristennek is kitöröm a nyakát... ha megpróbál átejteni! Ez még segédkoromban volt, azelőtt, hogy felszabadultam. Azelőtt, hogy...
Elhallgat. Csendben
willy Sunderley gyönyörű volt.
disson Tudom.
willy És elmúlt, örökre.
disson Én sohasem jártam ott. (Feláll, elmegy, tölt magának. Vissszafordul a bárkocsitól) Mit suttogtok? Azt hiszitek, nem hallok? Azt hiszitek, nem látok? Nekem is vannak emlékeim. Ennél sokkal régebbiek.
willy Igen, Sunderley gyönyörű volt.
disson A tó.
willy A tó.
disson A hosszú ablakok.
willy Amelyek a szalonból...
disson ...a teraszra nyíltak.
willy A zene.
disson A zongora.
willy A nyári esték. A vadhattyúk.
disson Miféle hattyúk? Miféle hülye hattyúk?
willy A baglyok.
disson A négerek a kapuban, a fák alatt.
willy Négerek nem.
disson És miért nem?
willy Nálunk nem voltak négerek.
disson Az isten szerelmére, miért nem?
willy Ez is olyan családi csalafintaság volt, Robert.
diana (feláll) Robert.
Szünet
Gyere, lefekszünk.
disson Ezt mondod, őelőtte?
diana Kérlek.
disson Őelőtte? (Odamegy Dianához) Miért jöttél hozzám?
diana Csodáltalak. Olyan energikus voltál.
disson Szerettél.
diana Kedves voltál.
disson Ezért szerettél?
diana Csodáltam a tisztánlátásodat, a céltudatosságodat, az akaraterődet, az erőt, amit a sikereid adtak neked...
disson És ezért imádtál?
willy (Dissonhoz) Beszélhetnék veled négyszemközt?
disson Ezért imádtál?
Szünet
diana Úgyis tudod.
willy Beszélhetnék veled négyszemközt, pajtás? (Dianához) Kérlek.
Diana kimegy a szobából.
Disson Willyre néz

disson Gondold meg, mit mondasz... mit mondasz, öreg Bill, öregfiú, öreg Bill.
willy Ide figyelj. Kérdezni szeretnék valamit. Nyomja valami a lelkedet?
disson Az én lelkemet? Semmi nem nyomja.
willy Nem vagy megelégedve a munkámmal?
disson Ellenkezőleg. Éppen ellenkezőleg.
willy Akkor jó. Nagyon szeretek dolgozni. Minden tőlem telhetőt megteszek.
disson Hallgass rám. Azt akarom, hogy a társam legyél. Hallod? Azt akarom, hogy a teljes felelősséget megoszd velem.
willy Komolyan akarod?
disson Igen.
willy Hát nagyon köszönöm. Nem is tudom, mit mondjak.
disson Ne mondj semmit.

Disson irodája.
Willy az ajtóban áll
willy Jössz, pajtás?
disson Igen.
willy (Wendyhez) Fontos ebéd ez a mai. De megnyerjük a csatát, ugye, Robert? (Wendyhez) Pompásak a kilátások.
Disson és Willy kimennek, Wendy néhány iratot fűz össze. A belső ajtón Diana lép be
wendy Jó napot, Mrs. Disson.
diana Jó napot, Wendy.
Szünet

diana (Wendyt figyeli, aki az iratokat fűzi össze) Szeret titkárnő lenni?
wendy Szeretek. És maga?
diana Én is.
Szünet
Hallottam, hogy az előző főnöke fogdosta magát... és ráadásul elég sokszor.
wendy Sokszor vagy nem sokszor, nem arról volt szó, Mrs. Disson. Nekem egyszer is elég volt belőle.
diana Ó, maga az első eset után felmondott?
wendy Hát nem éppen az első eset után.
Szünet
diana Nem törte még a fejét azon, miért fogdossák a férfiak olyan szívesen a nőket?
wendy Nem, ezen még nem törtem a fejem, Mrs. Disson.
diana Kevés nő töri ezen a fejét.
wendy Igazán? Nem tudom. Erről még nem beszéltem egyetlen nővel sem.
diana Most velem beszél?
wendy Igen. Nos, maga törte már ezen a fejét, Mrs. Disson?
diana Nem. Soha.
Szünet
Ebédeljen velem. Beszéljen magáról.
wendy Örömmel ebédelek magával.
Disson jön be. A két nő nézi. Ő is nézi őket. Csönd
disson Itt felejtettem... az egyik tervezetet.
Diana rámosolyog. Wendy iratokat fűz össze. Disson az Íróasztalához megy, felvesz egy dossziét, kiegyenesedik. Diana kifelé néz az ablakon. Wendy fűz. Disson nézi őket, aztán kimegy. Diana és Wendy hallgatnak

Disson háza. A játékszoba.
Disson és Willy pingpongoznak. Egy hosszú labdamenet közepén tartanak. Az ikrek figyelik őket. Willy támad. Disson elkeseredetten harcol, nehéz helyzetekből vágja ki magát. Üt-vág-hadonászik
ikrek (felváltva) Jól van, papa. Remek volt, papa. Remek, papa.
Willy Disson tenyeresére játszik. Gonosz leütés. Disson megcsúszik. A képernyő elsötétül
Remek volt!
disson Óóóó!

A képernyő kivilágosodik.
Disson az asztalba kapaszkodik, föléje hajol. Willy bedobja a labdát az asztalra. A labda szelíden végigpattog az asztalon

Disson háza. A nappali. Este.
Disson szülei
anya Láttam én már ezt a tükröt?
disson Nem. Új.
anya Tudtam, hogy nem láttam még. Nézd csak, John! Milyen gyönyörű tükör.
apa Jó kis pénzbe kerülhetett.
anya Látod, micsoda munka, John? Nem mai darab, az biztos, az a tükör.
disson Több száz éves.
apa Fogadok, jó kis pénzbe kerülhetett.
disson Nem volt olcsó.
apa Olcsó?
anya Milyen szép tükör.
apa Olcsó? Hallottad, mit mondott, Dora? Azt mondta, nem volt olcsó.
anya Fogadok, hogy nem.
apa (nevet) Olcsó! 
Szünet
anya Mrs. Nett sokszor üdvözöl.
disson Kicsoda?
apa Mrs. Nett. A Nették.
disson Ja persze. Hogy vannak?
apa Még mindig olyan nettek. (Nevet) Ugye, Dora?
anya Emlékszel Nettékre?
disson Persze hogy emlékszem.
Szünet
És ti hogy vagytok?
apa Anyádnak fáj itt-ott. De tudod, csak itt-ott.
anya Csak itt-ott, John. Nem mindenütt.
apa Én csak azt mondtam, hogy itt-ott. Nem mindenütt.
Szünet
anya A fiúk már készülnek a vakációra?
disson Igen, készülnek.
apa Mikor mentek?
disson Én nem megyek.
Disson irodája
disson Szorosabbra!
Wendy beköti a szemét a selyemsállal
wendy Tessék. Egész csinosan néz ki.
disson Ennek a kendőnek szaga van.
wendy Elnézést. Milyen szaga?

 Szünet

Nagyon goromba hozzám. De csinosan néz ki. Igazán.
Disson letépi a sálat
disson Nem használ. Hívja fel Disleyt. Mondja meg, jöjjön el. 
wendy De hát négykor, a teadélutánon úgyis itt lesz.
disson Most akarom! Most... azonnal!
wendy Már nem szereti a kendőmet a szemén? Az én édes kis kendőmet?
Szünet.
Disson mozdulatlanul ül
Mindig szeretném megcsókolni, mikor ez a kendő a szemén van. És tudja, miért? Mert akkor maga semmit sem lát.
Szünet
Tegye fel.
Felveszi a kendőt és szétbontja
Majd én felteszem... maga helyett. Finoman.
Előrehajol.
Disson megfogja
Nana... Ha nincs magán a kendő, fogdosni nem szabad.
Beköti Disson szemét.
Disson megremeg, megfogja a kendőt, lassan lehúzza, leejti.
A kendő leereszkedik a földre.
Amikor a lány ránéz, Disson a telefon után nyúl	

Disson irodája.
Disson az előbbi helyzetben
disson Szoros kötést kérek. Nagyon szorosat.
disley Ezt bárki bekötheti neked.
disson Nem. Te vagy a szemorvosom. Neked kell bekötnöd. 
disley Hát jó. (Táskájából kötést vesz elő, és körültekeri Disson szemét) Csak fél órára. Remélem, nem így akarod fogadni a vendégeidet? (Csomót köt rá) Ettől sötétben leszel. És ráadásul szorosan tartja a halántékodat is. Ezt akartad?
disson Ezt. Pontosan ezt.
Disley levágja a kötés két végét
disley Tessék. Mit szólsz hozzá?
Szünet
Látsz valamit?
Willy belép az irodájából. Meglátja Dissont, odamegy hozzá
willy Hogy vagy, pajtás? A kötés oké? Jó szoros? (Hátba veregeti Dissont, aztán kimegy az elülső ajtón)

Az ajtó becsapódik.
Disson mozdulatlanul ül
Folyosó.
Mr. és Mrs. Disley jennek az iroda felé
lois Mért nem koktélpartit ad? Miért pont teára hív meg?
disley Fogalmam sincs.
Iroda.
Disson fejét látjuk.	
Az ajtó halkan nyílik, csukódik, tompa léptek, olykor köhögés, teáscsészék halk csörömpölése

Folyosó.
Disson szülei jönnek az iroda felé
anya Jól fog esni egy csésze tea. Neked is, ugye, John?
Iroda.
Disson feje.
Az ajtó halkan nyílik, csukódik, tompa léptek, olykor köhögés, teáscsészék halk csörömpölése

Folyosó.
Az ikrek jönnek, némán

Iroda.
Disson feje.
Az ajtó halkan nyílik, csukódik, tompa léptek, olykor köhögés, teáscsészék halk csörömpölése, rövid suttogás

Folyosó.
Diana és Willy közelednek
diana Mért ne jönnél velünk te is Spanyolországba?
willy Tényleg, el is megyek.
Iroda.
Disson feje.
Az ajtó halkan nyílik, csukódik, tompa léptek, olykor köhögés, teáscsészék halk csörömpölése, suttogás	
Folyosó.
Wendy jön

Iroda.
Disson feje.
Az ajtó halkan nyílik, csukódik, tompa léptek, olykor köhögés, teáscsészék halk csörömpölése, suttogás

Iroda.
Büféasztal megterítve. Két idősebb hölgy teát, szendvicset, sajtosrudat, kalácsot, süteményt szolgál fel. A gyülekezet az asztal körül áll, némán. Disley suttogva beszél
disley Kicsit megerőltette a szemét, ennyi az egész. Most pihenteti. De ne szóljanak neki. Zavarba hozná. Nincs semmi baj.

Fogják a teájukat, ennivalót választanak, jól érzik magukat

john (egy süteményt vesz el) Ez irtó jó.
tom Mi az?
diana (sajtos rudat vesz el) Szépen néz ki.
lois Istenien néz ki, Mrs. Disson. Igazán istenien. Ugye, Peter?
disley Csodálatosan.
lois Mit szól az unokáihoz?
apa Megnőttek, megnőttek.
lois Hát igen. Ismertük már őket akkor is, mikor ekkorák voltak, ni! Ugye, Tom? 
apa Mi is. 
tom Igen.
willy Nagy legények már mind a ketten. 
john Nagymami, kérsz süteményt?
anya Nem, már ettem egyet.
john Egyél még egyet.
apa Majd én eszem.
anya Már evett egyet.
apa Eszem még egyet.

Wendy fog egy csésze teát, odaviszi Dissonnak, a kezébe rakja
wendy Egy csésze tea, Mr. Disson. Igya meg. Meleg.
lois (Dianához) Ha jól tudom, nemsokára Spanyolországba utaznak, Diana.
diana Igen, nemsokára.
disley (kiáltva) Még egy perc, és levesszük azt a kötést, pajtás.
lois Spanyolország gyönyörű ebben az évszakban.
willy Akárcsak az év többi szakában.
lois Szerintem ez a legjobb évszak, nemde?
diana Milyen napolajat használ, Lois?
Disson szemszögéből.
Párbeszéd az ilyen képsorok alatt nem hallható.
Csend.
Az alakok csendben esznek, mintha összeesküvők lennének. Szemlátomást suttognak egymásnak

Képsor, benne Disson is
tom Tegnap kapus voltam.
willy És hogy ment?
lois Bárhol kapható. Tökéletes.
john Két óriásit védett.
tom Az első mázli volt.
lois Hogy bírja a napot?
diana Vigyáznom kell.
tom A második védés nem volt kimondottan rossz.
lois Maga hogy bírja a napot, Wendy?
wendy Bírja a bőröm, nem panaszkodhatorn.
lois (Mrs. Dissonhoz) Minden évben elmegyünk a mi kis szigetünkre, és ilyenkor a szegény kis sziámi macskánkat kénytelenek vagyunk anyámra hagyni.
anya Tényleg?
lois A sziámi macskák már majdnem emberek!
diana Az én sziámim az volt, biztos.
lois Ugye, mintha emberek lennének, Peter?
diana Hát Tigris nem olyan volt, mint egy ember Sunderleyben, Willy?
willy Imádott téged.
disley Olyanok, mintha emberek lennének, valóban.
Disson szemszögéből.
Csend.
A társaság csoportokra oszlik. Mindegyik csoport suttog.
A két idősebb hölgy a büféasztalnál.
Disson szülei egymás mellett ülnek.
Az ikrek és Disleyék.
Willy, Wendy és Diana az egyik sarokban
Képsor, benne Disson is.
A társaság most szoros csoportot alkot, a szülők ülnek

lois Én mennék, az biztos.
wendy Micsoda? Én? Menjek velük Spanyolországba?
diana Miért ne?
Willy áthajol Disleyn
willy Hát persze, muszáj jönnie. Muszáj.
wendy Hát ez csodálatos.

Disson szemszögéből.
Willy közeledik Dissonhoz. Mosolyog, egy pingponglabdát vesz elő a zsebéből, és Disson kezébe teszi.
Disson ujjai ráfonódnak

Disson szemszögéből.
Willy visszamegy Wendyhez és Dianához, suttog nekik. Diana (némán) nevet, fejét hátraveti, fuldoklik a nevetéstől.
	
Wendy mosolyog.
Willy átkarolja Wendyt és Dianát.
Wendy íróasztalához vezeti őket.
Willy párnákat tesz az íróasztalra.
Diana és Wendy némán kuncogva feltornázzák magukat az íróasztalra.
Lefekszenek, lábtól fejig

Disson szemszögéből. Közeli.
Wendy arca. Willy ujjai cirógatják. A háttérben Diana cipője

Disson szemszögéből. Közeli.
Diana arca. Willy ujjai cirógatják. A háttérben Wendy cipője

Disson szemszögéből.
Lois púderozza az orrát

Disson szemszögéből.
Az idősebb hölgyek az asztalnál teáznak

Disson szemszögéből.
Disley az ablaknál a fiúkkal beszélget. Az ikrek feszült figyelemmel hallgatják

Disson szemszögéből.
Disson szülei ülnek, bóbiskolnak

Disson szemszögéből.
Wendy íróasztalának az alsó része.
Egy cipő pottyan le a padlóra

Képsor, benne Disson is.
Disson a székével együtt a földre zuhan. Teáscsészéje leesik, kiborul. Az asztalnál álló csoport megfordul.
Disley és Willy odamennek Dissonhoz.
Megpróbálják felráncigálni a székből, nem megy. 

Disley elvágja a kötést és leveszi.
Disson szeme nyitva.
Disley fogja a pulzusát

disley Semmi baja. Emeljük fel.

Disley és Willy megpróbálják felráncigálni a székből, nem megy. John és Tom is csatlakozik
Emeljük fel székestül.
Négyen nagy erőfeszítéssel felállítják a széket.
Disson mozdulatlanul ül
Le kell feküdnie. Ketten megfogjuk a széket, ketten őt húzzuk.
John és Willy fogják a széket.
Disley és Tom húznak

A szék.
A szék nyikorog, de nem mozdul

A csoport a szék körül.
Elkeseredetten húzzák

A szék.
A szék nyikorog, de nem mozdul

A szoba
willy Az ember azt hinné, odaláncolták hozzá.
disley (húzza) Gyere már!
anya Bobbie!
Abbahagyják
	
Disson a székben, mozdulatlanul, a szeme nyitva. Diana lép hozzá. Letérdel melléje
diana Én vagyok... Diana.
Szünet
Hallasz ?
Szünet
Látsz?
Szünet
Robert.
Szünet
Hallasz?
Szünet
Robert, látsz?
Szünet
Én vagyok. Én vagyok, drágám.
Rövid szünet
A feleséged.
Disson arca közeliben.
Disson szeme. Nyitva